**NOTA INFORMATIVĂ**

**la proiectul Hotărîrii Guvernului cu privire la aprobarea Regulamentului cu privire la modalitatea de ținere a Registrului electronic al angajaților și de utilizare a Sistemului informațional automatizat**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul Hotărîrii Guvernului cu privire la aprobarea Regulamentului cu privire la modalitatea de ținere a Registrului electronic al angajaților și de utilizare a Sistemului informațional automatizat a fost elaborat de către Ministerul Finanțelor (Serviciul Fiscal de Stat). |
| **2. Condițiile ce au impus elaborarea proiectului și finalitățile urmărite** |
| Proiectul Hotărîrii Guvernului cu privire la aprobarea Regulamentului cu privire la modalitatea de ținere a Registrului electronic al angajaților și de utilizare a Sistemului informațional automatizat a fost elaborat întru executarea prevederilor pct. 4 din Hotărîrea Guvernului nr. 681 din 10 septembrie 2020 ,,Cu privire la aprobarea Conceptului Sistemului informaţional automatizat ,,Registrul electronic al angajaţilor” pentru sectorul bugetar, care stabilește că, Serviciul Fiscal de Stat, înainte de punerea în exploatare a Sistemului informaţional automatizat ,,Registrul electronic al angajaţilor”, va elabora şi va prezenta Guvernului spre aprobare, prin intermediul Ministerului Finanţelor, proiectul de hotărîre privind aprobarea Regulamentului cu privire la modalitatea de ţinere a Registrului electronic al angajaţilor şi de utilizare a Sistemului informaţional automatizat.  În prezent, unicele surse de informații cu privire la persoanele angajate sunt datele declarate de către angajatori în dările de seamă fiscale prezentate Serviciului Fiscal de Stat, informațiile pe care le dețin Casa Națională de Asigurări Sociale și Compania Națională de Asigurări în Medicină privind persoanele, precum și informațiile din Registrul funcțiilor publice și al funcționarilor publici, însă aceste date nu sunt suficiente pentru crearea unui registru la nivel național privind evidența raporturilor de muncă.  Astfel, proiectul Regulamentului cu privire la modalitatea de ținere a Registrului electronic al angajaților și de utilizare a Sistemului informațional automatizat stabilește modul de organizare și mecanismul de funcționare a resursei informaționale destinate evidenței integrate și sistematizate a informației aferente raporturilor de muncă ale acestora.  Sistemul informațional automatizat ,,Registrul electronic al angajaţilor” reprezintă totalitatea mijloacelor software, hardware, informaționale, organizaționale, a sistemelor de transmitere a datelor, a tehnologiilor de utilizare a lor, a normelor de drept și a infrastructurii pentru susținerea informațională a notificării, a evidenței, a monitorizării și a raportării informației cu privire la persoanele angajate din sectorul bugetar. |
| **3. Descrierea gradului de compatibilitate pentru proiectele care au scop armonizarea legislației naționale cu legislația Uniunii Europene** |
| Proiectul de Hotărîre de Guvern nu are drept scop armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea proiectelor noi** |
| Proiectul Hotărîrii Guvernului prevede aprobarea Regulamentului cu privire la modalitatea de ținere a Registrului electronic al angajaților și de utilizare a Sistemului informațional automatizat.  Resursa informațională SIA REA reprezintă un spațiu informațional unic pentru stocarea înscrierilor referitoare la apariția și modificarea raporturilor de muncă a angajaților, care oferă mecanisme automatizate și eficiente pentru gestionarea și monitorizarea on-line a informației despre persoanele angajate, precum și pentru analiza riscurilor nerespectării legislației.  Registrul este parte componentă a resurselor informaționale de stat ale Republicii Moldova. Formarea resursei informaționale în cauză se realizează prin intermediul funcționării SIA „Registrul electronic al angajaților”.  SIA „Registrul electronic al angajaților” este destinat pentru a crea o resursă informațională privind persoanele angajate din sectorul bugetar de pe teritoriul Republicii Moldova prin colectarea, stocarea și actualizarea datelor aferente acestora. Informația respectivă va fi pusă la dispoziția persoanelor interesate, în conformitate cu legislația în vigoare.  Registrul este organizat astfel încît să asigure ca procesele de înregistrare și acces să fie simple, eficiente, accesibile și transparente.  Registrul conține date privind persoanele angajate din sectorul bugetar, și alte mențiuni privind raportul de muncă și obiectele de evidență. |
| **5. Fundamentarea economico-financiară** |
| Adoptarea proiectului de Hotărîre nu va implica cheltuieli financiare suplimentare. |
| **6. Modul de încorporare a actului în cadrul normativ în vigoare** |
| Pentru implementarea prevederilor prezentului proiect va fi necesară modificarea și completarea  altor acte normative, odată cu implementarea SIA REA. |
| **7. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, proiectul Hotărîrii de Guvern a fost plasat pe pagina oficială a Ministerului Finanțelor [www.mf.gov.md](http://www.mf.gov.md), compartimentul Transparență decizională, directoriul Procesul decizional. |
| **8. Constatările expertizei anticorupție** |
| Informația privind rezultatele expertizei anticorupție va fi inclusă după recepționarea raportului de expertiză anticorupție în sinteza obiecțiilor și propunerilor/recomandărilor la proiectul de hotărîre. |
| **9. Constatările expertizei juridice** |
| Informația referitoare la concluziile expertizei de compatibilitate a proiectului de hotărîre cu alte acte normative în vigoare, precum și respectarea normelor de tehnică legislativă va fi inclusă după recepționarea expertizei juridice în sinteza obiecțiilor și propunerilor/recomandărilor la proiectul de hotărîre. |

**Secretar de Stat Tatiana IVANICICHINA**